b'\n_START_ARTICLE_\nIsmailiitit\n_START_SECTION_\nTausta ja suuntauksia\n_START_PARAGRAPH_\n\xc5\xa0iialaisten kuudes imaami Ja\xe2\x80\x99far al-Sadiq nimitti poikansa Isma\xe2\x80\x99ilin seuraajakseen, mutta t\xc3\xa4m\xc3\xa4 kuoli ennen is\xc3\xa4\xc3\xa4ns\xc3\xa4 vuonna 755, ja imaamiksi tuli Musa al-Kazim. Kun t\xc3\xa4m\xc3\xa4 imaamilinja oli menett\xc3\xa4nyt kannatustaan ja yhdestoista imaami vuonna 873 tai 874 kuollut ilman perillist\xc3\xa4, oli kahdestoista imaami ensimm\xc3\xa4inen, joka oli "k\xc3\xa4tkeytynyt". Osa \xc5\xa1iialaisista alkoi pit\xc3\xa4\xc3\xa4 k\xc3\xa4tkeytyneen\xc3\xa4 imaamina Isma\xe2\x80\x99ilia, jonka maanp\xc3\xa4\xc3\xa4llisen\xc3\xa4 edustajana esiintyi Abdullah al-Akbar. T\xc3\xa4t\xc3\xa4 vanhakantaista ismailiittiryhm\xc3\xa4\xc3\xa4 nimitettiin my\xc3\xb6hemmin karmaateiksi. Karmaatit, joita heid\xc3\xa4n vastustajansa pitiv\xc3\xa4t erityisen fanaattisina, tekiv\xc3\xa4t ry\xc3\xb6st\xc3\xb6retken Mekkaan ja pitiv\xc3\xa4t vuosikymmeni\xc3\xa4 hallussaan Kaaban pyh\xc3\xa4\xc3\xa4 kive\xc3\xa4. Karmaattivaltio h\xc3\xa4visi 1300-luvulla. Monet ismailiitit ovat panenteisteja._NEWLINE_Vuonna 899 ismailiittiliikkeen johtaja julistautui k\xc3\xa4tkeytyneeksi imaamiksi, Abdullah al-Mahdiksi, mik\xc3\xa4 johti v\xc3\xa4lirikkoon karmaattien kanssa. Imaamin seuraajat siirtyiv\xc3\xa4t Pohjois-Afrikkaan, miss\xc3\xa4 Abdullah al-Mahdi julistautui koko muslimiyhteis\xc3\xb6n hallitsijaksi vuonna 910. H\xc3\xa4nen perustamansa ismaililainen fatimidien kalifaatti valloitti Abdallahin seuraajien aikana suurimman osan Pohjois-Afrikasta ja laajoja alueita L\xc3\xa4hi-id\xc3\xa4st\xc3\xa4, sek\xc3\xa4 uhkasi vakavasti abbasidien sunnalaista kalifikuntaa. Fatimidit kukistettiin vuonna 1171._NEWLINE_Fatimidien aikana syntyi useita erillisi\xc3\xa4 ismailiittiliikkeit\xc3\xa4. Osa ismailiiteista ryhmittyi vuonna 1021 kadonneen kalifin al-Hakimin taakse. He siirtyiv\xc3\xa4t Libanoniin ja Syyriaan, miss\xc3\xa4 liike on s\xc3\xa4ilynyt nykyp\xc3\xa4iviin asti l\xc3\xa4hes omaksi uskonnokseen eriytyneen\xc3\xa4 druusilaisuutena._NEWLINE_Kruununperillinen Nizarin syrj\xc3\xa4ytt\xc3\xa4minen ja murha vuonna 1094 sai puolestaan monet Iranin ismailiitit liittym\xc3\xa4\xc3\xa4n Nizarin imaamiuden taakse. Nizarit perustivat Iraniin ja Syyriaan puoli-itsen\xc3\xa4isi\xc3\xa4 kaupunkivaltioita, joista tunnetuin oli Hasan-i Sabbahin Alamut. Sen asukkaista, assassiineista, on Euroopassa kerrottu erilaisia legendoja. Mongolikaani H\xc3\xbcleg\xc3\xbcn hy\xc3\xb6kk\xc3\xa4ys vuonna 1256 tuhosi Alamutin ja suuren osan nizarien kirjallisuudesta, mutta liike on jatkanut olemassaoloaan nykyaikaan saakka l\xc3\xa4hestyen islamin valtavirtaa. Liikkeen johdossa ovat 1800-luvulta saakka olleet perinn\xc3\xb6llist\xc3\xa4 Agha Khan -titteli\xc3\xa4 k\xc3\xa4ytt\xc3\xa4v\xc3\xa4t imaamit, joiden katsotaan polveutuvan Alamutin imaameista._NEWLINE_Kalifi al-Amirin murha ja h\xc3\xa4nen yksivuotiaan poikansa Tayyibin katoaminen vuonna 1130 olivat alkuna tayyibi-liikkeelle, joka pit\xc3\xa4\xc3\xa4 Tayyibia k\xc3\xa4tkeytyneen\xc3\xa4 imaamina. Tayyibien merkitt\xc3\xa4vin ryhm\xc3\xa4 da\'ubit, jolla on j\xc3\xa4seni\xc3\xa4 noin puoli miljoonaa, el\xc3\xa4\xc3\xa4 nykyisin Intiassa. Lis\xc3\xa4ksi on pienemm\xc3\xa4t ryhm\xc3\xa4t Jemeniss\xc3\xa4 ja It\xc3\xa4-Afrikassa.'